SIGURIA E INFORMACIONIT
Përmbajtje informuese dhe orientuese 
01   Siguria e informacionit
Siguria e informacionit të klasifikuar përfshin tërësinë e masave dhe procedurave që synojnë mbrojtjen e tij nga njohja, përdorimi, përhapja apo komprometimi i paautorizuar.
Në zbatim të ligjit nr. 10/2023, “Për informacionin e klasifikuar”, dhe VKM nr. 822, datë 26.12.2024, përcaktohen rregullat për klasifikimin, administrimin, qarkullimin, ruajtjen, deklasifikimin, zhvlerësimin, asgjësimin dhe shkatërrimin e informacionit të klasifikuar “sekret shtetëror”, të NATO-s, Bashkimit Evropian, shteteve dhe organizatave të tjera ndërkombëtare.
02   Klasifikimi
Klasifikimi i informacionit është procesi i përcaktimit të nivelit dhe afatit të mbrojtjes së informacionit, në përputhje me rëndësinë e tij dhe dëmin që mund t’i shkaktohet sigurisë kombëtare nga përhapja e paautorizuar.
Në zbatim të ligjit nr. 10/2023, “Për informacionin e klasifikuar”, dhe VKM nr. 822, datë 26.12.2024, klasifikimi i informacionit “sekret shtetëror” kryhet nga autoritetet klasifikuese kompetente, sipas kritereve dhe procedurave të përcaktuara në legjislacionin në fuqi.
03   Autoritet Klasifikues
Autoriteti Klasifikues është titullari i institucionit, i autorizuar sipas legjislacionit në fuqi për të ushtruar kompetencën e klasifikimit origjinal të informacionit “sekret shtetëror”.
Në përputhje me ligjin nr. 10/2023, “Për informacionin e klasifikuar”, dhe nenin 7 të VKM nr. 822, datë 26.12.2024, Autoriteti Klasifikues ushtron kompetencat për klasifikimin e informacionit, duke përcaktuar nivelin dhe afatin e klasifikimit, sipas kritereve dhe procedurave ligjore.
[bookmark: _GoBack]04   Administrimi dhe qarkullimi i informacionit të klasifikuar
Administrimi dhe qarkullimi i informacionit të klasifikuar përfshin proceset e marrjes, regjistrimit, evidentimit, shpërndarjes, përdorimit, ruajtjes dhe transmetimit të tij, në përputhje me kërkesat dhe procedurat e përcaktuara në legjislacionin në fuqi. Në zbatim të ligjit nr. 10/2023, “Për informacionin e klasifikuar”, dhe VKM nr. 822, datë 26.12.2024, këto procese realizohen nëpërmjet strukturave përgjegjëse, duke garantuar gjurmueshmërinë e dokumentacionit, kontrollin e aksesit dhe respektimin e parimit të “nevojës për njohje”.
05   Shenjëzimi i informacionit të klasifikuar
Shenjëzimi i informacionit të klasifikuar është procesi i vendosjes së shenjave dhe elementeve identifikuese që përcaktojnë nivelin, afatin e klasifikimit dhe të dhënat e tjera të nevojshme për identifikimin dhe administrimin e tij, sipas rregullave dhe formateve të përcaktuara, me qëllim identifikimin e qartë të statusit të informacionit dhe zbatimin e masave përkatëse të mbrojtjes gjatë administrimit, përdorimit dhe qarkullimit të tij.
Shenjëzimi realizohet në përputhje me kërkesat dhe modelet e përcaktuara në aktet ligjore dhe nënligjore në fuqi.
06   Njësia organizative përgjegjëse për informacionin e klasifikuar (NJOPIK)
Njësia Organizative Përgjegjëse për Informacionin e Klasifikuar (NJOPIK) është struktura përgjegjëse për administrimin dhe kontrollin e informacionit të klasifikuar brenda institucionit, në përputhje me kërkesat e legjislacionit në fuqi. Institucionet që administrojnë informacion të klasifikuar kanë përgjegjësinë të sigurojnë organizimin dhe funksionimin e NJOPIK, sipas kushteve ligjore të zbatueshme, si dhe zbatimin e procedurave për marrjen, regjistrimin, evidentimin, shpërndarjen, qarkullimin, ruajtjen dhe inventarizimin e informacionit të klasifikuar, duke garantuar gjurmueshmërinë e veprimeve, kontrollin e aksesit dhe respektimin e parimit të “nevojës për njohje”.
07   Librat dhe regjistrat për informacionin e klasifikuar “Sekret shtetëror”
Librat dhe regjistrat për informacionin e klasifikuar ‘sekret shtetëror’ përbëjnë mjete të dokumentimit, evidentimit dhe kontrollit administrativ, nëpërmjet të cilave pasqyrohen marrja, regjistrimi, shpërndarja, qarkullimi, dorëzimi dhe veprimet e tjera që lidhen me administrimin e informacionit të klasifikuar. Institucionet që administrojnë informacion të klasifikuar kanë përgjegjësinë për mbajtjen, plotësimin, administrimin dhe ruajtjen e librave dhe regjistrave përkatës, sipas kërkesave të përcaktuara në Ligjin nr. 10/2023, “Për informacionin e klasifikuar”, dhe VKM nr. 822, datë 26.12.2024, duke garantuar saktësinë e të dhënave, gjurmueshmërinë e dokumentacionit dhe kontrollin e lëvizjes së tij.
08   Transportimi fizik i informacionit të klasifikuar
Transportimi fizik i informacionit të klasifikuar është procesi i transferimit të tij ndërmjet institucioneve ose strukturave të autorizuara, në përputhje me procedurat dhe masat e sigurisë të përcaktuara në legjislacionin në fuqi. Institucionet që administrojnë informacion të klasifikuar kanë përgjegjësinë të sigurojnë zbatimin e kërkesave për përgatitjen, paketimin, dërgimin, transportimin dhe dorëzimin e tij te marrësi i autorizuar, duke garantuar mbrojtjen nga humbja, njohja apo përhapja e paautorizuar, si dhe dokumentimin dhe gjurmueshmërinë e procesit.
09   Deklasifikimi dhe zhvlerësimi i informacionit të klasifikuar
Deklasifikimi dhe zhvlerësimi i informacionit të klasifikuar janë procese që lidhen me rishikimin e statusit të klasifikimit, në përputhje me kriteret dhe kushtet e përcaktuara në legjislacionin në fuqi.
Deklasifikimi konsiston në heqjen e klasifikimit të informacionit, ndërsa zhvlerësimi në uljen e nivelit të klasifikimit, kur nuk ekzistojnë më kushtet që justifikojnë ruajtjen e nivelit fillestar të mbrojtjes.
Institucionet që administrojnë informacion të klasifikuar zbatojnë procedurat përkatëse nëpërmjet autoriteteve dhe strukturave kompetente, duke respektuar kërkesat për shqyrtimin, vendimmarrjen dhe dokumentimin e procesit.
10   Asgjësimi dhe shkatërrimi i informacionit të klasifikuar “sekret shtetëror”
Asgjësimi dhe shkatërrimi i informacionit të klasifikuar janë procese që realizohen në përputhje me kriteret, kompetencat dhe procedurat e përcaktuara në legjislacionin në fuqi, me qëllim heqjen përfundimtare dhe të kontrolluar nga administrimi të informacionit që plotëson kushtet ligjore për asgjësim ose shkatërrim.
11   Administrimi i informacionit të klasifikuar i NATO-s dhe BE-së
Informacioni i klasifikuar i NATO-s dhe Bashkimit Evropian administrohet dhe mbrohet në përputhje me legjislacionin kombëtar, marrëveshjet ndërkombëtare dhe standardet e sigurisë të përcaktuara nga organizatat përkatëse, duke respektuar nivelin e klasifikimit dhe kufizimet për përdorimin e tij.
Republika e Shqipërisë zbaton masat e sigurisë për mbrojtjen e këtij informacioni dhe garanton përdorimin e tij vetëm për qëllimet për të cilat është vënë në dispozicion, në përputhje me kërkesat e NATO-s dhe Bashkimit Evropian.
Informacioni i klasifikuar i prodhuar nga institucionet shtetërore, misionet e Republikës së Shqipërisë jashtë vendit dhe operatorët ekonomikë për llogari të NATO-s dhe BE-së regjistrohet dhe administrohet nëpërmjet Sistemit të Regjistrit, sipas përcaktimeve ligjore. Në këtë sistem regjistrohet dhe administrohet edhe informacioni i paklasifikuar që lidhet me informacionin e klasifikuar të NATO-s dhe BE-së, i marrë ose i dërguar për këtë qëllim.

